Wieħed mid- dokumenti ppublikati llum b'rabta mal-permess tal-impjant tal-gass il-ġdid f'Marsaxlokk jgħid li jkun hemm periklu kbir meta jinħaraq logħob tan-nar magħruf bħala "blalen tan-nar" jew jekk ikun hemm ħruġ ta' gassijiet. Ir-rapport juri tħassib serju dwar it-trabijiet li jistgħu joħolqu problemi respiratorji waqt il-fażi tal-bini. Detriment ieħor għar-residenti huwa li matul il-lejl jistgħu jinstemgħu aktar ħsejjes minn dak li jinstema' matul il-jum. L-Awtorità għall-Ambjent u r-Riżorsi ippublikat id-dokumenti li jinkludu wieħed li juri tħassib li t-teħid tal-art mill-baħar jista' jfixkel il-bilanċ ekoloġiku fil-bajja ta' Marsaxlokk. L-ERA għamlet żewġ studji b'rabta mar-riskji ambjentali dwar il-ħażna tal-gass.Intqal li s-soluzzjoni t-tajba kienet li l-gass jinħażen fuq vapur u mhux fuq l-art. Ir-rapport juri wkoll li l-impjant mhux se jħalli effetti negattivi fuq is-saħħa tal-bniedem. Reazzjoni Gvern: Fi stqarrija maħruġa mill-Uffiċċju tal-Prim Ministru, il-Prim Ministru laqa' laqa' b'sodisfazzjon il-pubblikazzjoni tad-dokumenti. Madanakollu qal li l-Oppożizzjoni kompliet tqarraq bin-nies dwar din il-pubblikazzjoni filwaqt li kompla jgħid li l-Oppożizzjoni minn dejjem kienet kontra l-qalba għall-gass. Reazzjoni PN: Il-Partit Nazzjonalista qal li l-Kap tal-PN Simon Busuttil talab liċ-Chairman tal-Awtorità dwar l-Ambjent u r-Riżorsi l-Professur Victor Asciak biex jiġi estiż il-perjodu ta' konsultazzjoni pubblika dwar il-Power Station u t-tanker tal-gass fil-bajja ta' Marsaxlokk. Fi stqarrija l-PN qal li filwaqt li l-konsultazzjoni pubblika nfetħet illum u hija miftuħa għal 30 ġurnata biss, id-dokumenti ppubblikati fihom aktar minn 15,000 paġna. Reazzjoni Marlene Farrugia – Kap tal-Partit Demokratiku Fuq Facebook, Marlene Farrugia qalet li dan huwa pass tajjeb imma jonqios li jiġi ppubblikat ir- risk study tat-tanker. Sostniet li b'hekk biss il-Gvern jista' jkun trasparenti. Reazzjonijiet fil-jiem li għaddew dwar it-tanker tal-gass: Ftit tal-jiem ilu ċ- Chairman tal-Awtorità għall-Ambjent u r-Riżorsi Victor Axiak qal li l- operat tat-tanker tal-gass mhux se jibda qabel ma jkun sigur li m'hemmx periklu għas-saħħa u s-sigurtà tal-pubbliku. Il-Kap tal-Oppożizzjoni Simon Busuttil kien kiteb liċ- Chairman tal-Awtorità dwar is-Saħħa u s-Sigurtà u liċ- Chairman tal-Aġenzija tal-Ambjent u r-Riżorsi, fejn insista li t-tanker tal-gass għandu jitwaqqaf milli jiġi ankrat fil-bajja ta' Marsaxlokk. Nhar il-Ħadd li għadda Simon Busuttil qal li l-Prim Ministru intervjena b'mod dirett biex it-tanker tal-gass ma jidħolx u ma jorbotx kif kien ippjanat illum waranofsinhar fil-port ta' Marsaxlokk. Min-naħa tiegħu l-Prim Ministru Joseph Muscat, b'reazzjoni għal Simon Busuttil qal li jekk il-Partit Nazzjonalista fil-Gvern ineħħi t-tanker kif qal, dan ifisser ritorn għall-prezzijiet għolja tal-enerġija. It-tanker qajjem reazzjoni wkoll fil-baġit hekk kif ix- Shadow Minister tal-Enerġija Marthese Portelli qalet li huwa xokk li fil-baġit ma tħabbarx tnaqqis fil-kontijiet tad-dawl. Il-President tal-Kumitat Eżekuttiv Ann Fenech qalet li jidher li hemm diffikultajiet biex dan it-tanker jiġi ankrat fil-bajja ta' Marsaxlokk u għalhekk it-tanker qed jidħol u jerġa' joħroġ b'mod regolari. Sostniet li dan il-proċess qed iqajjem tħassib kbir, speċjalment għall-fatt li l-Gvern qed jibqa' jaħbi dak kollu li qed jiġri, mingħajr ma jinforma lill-poplu x'diffikultajiet qed isib. Il-ġimgħa l-oħra fil-Parlament, Simon Busuttil qajjem numru ta' mistoqsijiet dwar is-sigurtà tat-tanker tal-gass fil-Bajja ta' Marsaxlokk. Min-naħa tiegħu l-Prim Ministru Joseph Muscat qal li se jkun qed jitkellem fuq l-impjant il-ġdid il-ġimgħa d-dieħla waqt id-diskors tal-baġit. Il-Prim Ministru Joseph Muscat kien qal li xtaq jgħaddi mingħajr it-tanker tal-gass. Intant ritratti li bagħtu l-qarrejja lil Newsbook.com.mt, nhar il-Ħadd li għadda t-tanker, kien jidher mill-bajja ta' Għajn Tuffieħa. F'voxpop li kien għamel Newsbook.com.mt it-tanker jidher li ħalla reazzjonijiet differenti fost in-nies, hekk kif uħud minnhom qalu li huwa bidla għal aħjar u oħrajn li qed jibżgħu minnu. .td_uid_3_5ee4dea05de5b_rand.td-a-rec-img{text-align:left}.td_uid_3_5ee4dea05de5b_rand.td-a-rec-img img{margin:0 auto 0 0}